b'\n_START_ARTICLE_\nSpirulina (prehransko dopolnilo)\n_START_PARAGRAPH_\nSpirulina je tr\xc5\xbeno ime za prehransko dopolnilo iz alg rodu Spirulina, predvsem vrst Spirulina platensis in Spirulina maksima (nekateri ju uvr\xc5\xa1\xc4\x8dajo tudi v rod Arthrospira). Na tr\xc5\xbei\xc5\xa1\xc4\x8du je v obliki tablet, kapsul, pra\xc5\xa1ka, ponekod je tudi dodano hrani.\n_START_SECTION_\nBeljakovine\n_START_PARAGRAPH_\nVsebnost beljakovin je okoli 65%, pri \xc4\x8demer vsebuje vse esencialne beljakovine.\n_START_SECTION_\nMa\xc5\xa1\xc4\x8dobe\n_START_PARAGRAPH_\nS pomo\xc4\x8djo kapilarne kolonsko-plinske kromatografije so dokazali, da spirulina vsebuje nenavadno visoke koli\xc4\x8dine gama-linolenske kisline, ki je esencialna polinenasi\xc4\x8dena ma\xc5\xa1\xc4\x8dobna kislina.\n_START_SECTION_\nMinerali\n_START_PARAGRAPH_\nS pomo\xc4\x8djo X-\xc5\xbearkovne fluorescen\xc4\x8dne analize so dokazali, da spirulina vsebuje veliko mikroelementov, ki jih telo potrebuje. Vsebuje \xc5\xbeelezo, kalcij, kalij, cink, magnezij, natrij, mangan, selen, krom, jod in druge minerale v sledeh. Dokazali so tudi, da se razlikuje sestava alg, gojenih na razli\xc4\x8dnih podro\xc4\x8djih. Vsebujejo isti spekter elementov, vendar se vsebnost le teh razlikuje.\n_START_SECTION_\nDelovanje\n_START_PARAGRAPH_\nIn vitro in vivo je bilo dokazano, da spirulina ima farmakolo\xc5\xa1ko aktivnost._NEWLINE_U\xc4\x8dinki, ki jih prou\xc4\x8dujejo, so vpliv spiruline na imunski sistem, pove\xc4\x8danje aktivnosti makrofagov, stimulacija produkcije protiteles in citokinov ter aktivacija in mobilizacija T in B celic. Poleg tega prou\xc4\x8dujejo u\xc4\x8dinke proti nekaterim virusom, npr. herpes virusu, citomegalovirusu, influenza virusu in virusu HIV, na alergije, anemijo, raka, kardiovaskularne bolezni, hiperglikemijo, hiperlipidemijo ter oslabljen imunski sistem.\n_START_SECTION_\nAntioksidativno delovanje\n_START_PARAGRAPH_\nV ekstraktih so dokazali karotenoide, fenolne spojine in razgradne produkte klorofila, fikocianin in alofikocianin. V raziskavi so dokazali, da je najpomembnej\xc5\xa1i antioksidant fikocianin. V razli\xc4\x8dnih frakcijah so prou\xc4\x8devali antioksidativni u\xc4\x8dinek, pri \xc4\x8demer je ve\xc4\x8dja vsebnost fikocianina pomenila ve\xc4\x8djo antioksidativno u\xc4\x8dinkovitost.\n_START_SECTION_\nAntihiperlipemi\xc4\x8dni u\xc4\x8dinek in antihipertenzivni u\xc4\x8dinek\n_START_PARAGRAPH_\nU\xc4\x8dinek so prou\xc4\x8devali pri 36 preiskovancih (16 mo\xc5\xa1kih in 20 \xc5\xbeensk, starih od 18-65 let), ki so \xc5\xa1est tednov prejemali 4,5 g spiruline peroralno na dan. Namen raziskave je bil ovrednostiti u\xc4\x8dinek spiruline na serumske lipide, glukozo, aminotransferaze in krvni tlak. Preiskovanci med jemanjen spiruline niso spreminjali prehrane ali na\xc4\x8dina \xc5\xbeivljenja. Rezultati so pokazali, da ni signifikantne razlike v vrednostih glukoze in aspartat aminotransferaz, pokazale pa so se signifikantne razlike v vrednostih triacilglicerola, celokupnega holesterola in HDL holesterola, pa tudi spremembe v krvnem tlaku. Zaklju\xc4\x8dki raziskave so bili, da ima spirulina hipolipemi\xc4\x8dni u\xc4\x8dinek, predvsem na triacilglicerol in LDL holesterol, neposredno pa tudi na celokupni holesterol in HDL holesterol. Poleg tega zni\xc5\xbea sistoli\xc4\x8dni in diastoli\xc4\x8dni tlak._NEWLINE_U\xc4\x8dinek spiruline so prou\xc4\x8devali pri bolnikih s sladkorno boleznijo tipa II. Raziskavo so izvedli na 25 bolnikih. Dva meseca so jemali 2 g spiruline na dan. Ugotovili so zni\xc5\xbeane koncentracije glukoze na te\xc5\xa1\xc4\x8de in po obedu ter zni\xc5\xbeane koncentracije HbA(1c). Poleg tega so se zni\xc5\xbeale koncentracije celokupnega holesterola in LDL holesterola, zvi\xc5\xa1ale pa vrednosti HDL holesterola. Ugotovili so, da spirulina vpliva na uravnavanje krvnega sladkorja._NEWLINE_Prou\xc4\x8devali so vpliv spiruline pri bolnikih z nefrotskim sindromom, pri katerih se v urinu izgublja mnogo proteinov, posledi\xc4\x8dno se zmanj\xc5\xa1a krvni pritisk. Zaradi tega se pove\xc4\x8da sinteza albumina in drugih proteinov v jetrih, vklju\xc4\x8dno z lipoproteini, kar vodi v sekundarno hiperlipidemijo. Gama linolenska kislina lahko prepre\xc4\x8di kopi\xc4\x8denje holesterola v telesu. Raziskavo so izvedli pri 23 bolnikih (starih 2 do 13 let). Razdelili so jih na dve skupini, pri \xc4\x8demer je ena dobivala samo zdravila, druga pa zdravila in spirulino. Ugotovili so, da spirulina pomaga pri zni\xc5\xbeevanju povi\xc5\xa1anih koncentracij lipidov pri bolnikih z nefrotskim sindromom.\n_START_SECTION_\nVpliv na HIV bolnike\n_START_PARAGRAPH_\nPrimerjali so dve skupini podhranjenih otrok: 84 oku\xc5\xbeenih s HIV in 86 neoku\xc5\xbeenih. Raziskava je trajala 8 tednov. Pri vseh otrocih se je zvi\xc5\xa1ala telesna te\xc5\xbea, zmanj\xc5\xa1ala se je anemija, pri \xc4\x8demer pa je bilo okrevanje manj u\xc4\x8dinkovito pri otrocih s HIV. Rezultati so pokazali, da je jemanje spiruline ugodno za podhranjene otroke.\n_START_SECTION_\nVpliv na idiopatsko kroni\xc4\x8dno utrujenost\n_START_PARAGRAPH_\nZ dvojno slepo, randomizirano raziskavo, ki so jo izvedli na \xc5\xa1tirih pacientih, so ugotovili, da spirulina ne vpliva na kroni\xc4\x8dno utrujenost. Pacienti so sami ovrednotili u\xc4\x8dinek s pomo\xc4\x8djo lestvice od ena do deset.\n_START_SECTION_\nKroni\xc4\x8dni virusni hepatitis\n_START_PARAGRAPH_\nIzvedli so dvojno slepo, randomizirano klini\xc4\x8dno raziskavo pri 24 bolnikih s kroni\xc4\x8dnim virusnim hepatitisom. Bolniki so en mesec prejemali placebo ali spirulino. Spremljali so zmanj\xc5\xa1anje koncentracije aminotransferaz, vendar niso dobili signifikantnih razlik.'